CELEX: 32020D2167
Language: el
Date: 2020-12-17 00:00:00
Title: Εκτελεστική απόφαση (ΕΕ) 2020/2167 της Επιτροπής της 17ης Δεκεμβρίου 2020 για την τροποποίηση της εκτελεστικής απόφασης (ΕΕ) 2016/1918 σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο με παράταση της περιόδου εφαρμογής της [κοινοποιηθείσα υπό τον αριθμό C(2020) 8802] (Κείμενο που παρουσιάζει ενδιαφέρον για τον ΕΟΧ)

21.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 431/70
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2167 ΤΗΣ ΕΠΙΤΡΟΠΗΣ
         της 17ης Δεκεμβρίου 2020
         για την τροποποίηση της εκτελεστικής απόφασης (ΕΕ) 2016/1918 σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο με παράταση της περιόδου εφαρμογής της
         
            
               [κοινοποιηθείσα υπό τον αριθμό C(2020) 8802]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 4 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 999/2001 θεσπίζει κανόνες για την πρόληψη, την καταπολέμηση και την εξάλειψη των μεταδοτικών σπογγωδών εγκεφαλοπαθειών (στο εξής: ΜΣΕ) στην Ένωση. Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους. Προβλέπει επίσης, μεταξύ άλλων, τη λήψη μέτρων διασφάλισης σε περίπτωση εκδήλωσης εστιών ΜΣΕ.
                  
               
                     (2)
                  
                  
                     Η εκτελεστική απόφαση (ΕΕ) 2016/1918 της Επιτροπής (2) θεσπίζει προσωρινά μέτρα διασφάλισης όσον αφορά τη χρόνια εξασθενητική νόσο (στο εξής: ΧΕΝ). Η εν λόγω απόφαση εκδόθηκε έπειτα από τον εντοπισμό έξι κρουσμάτων ΧΕΝ σε ελαφίδες στη Νορβηγία το 2016: τεσσάρων σε ταράνδους και δύο σε άλκες. Ήταν η πρώτη φορά που εντοπίστηκαν κρούσματα η ΧΕΝ στην Ευρώπη και τα πρώτα φυσικά κρούσματα σε ταράνδους παγκοσμίως.
                  
               
                     (3)
                  
                  
                     Μεταξύ Ιανουαρίου 2017 και Σεπτεμβρίου 2020, η Νορβηγία ενημέρωσε την Επιτροπή και τα κράτη μέλη για δεκαέξι επιπλέον κρούσματα ΧΕΝ σε άγριους ταράνδους, πέντε επιπλέον κρούσματα ΧΕΝ σε άγριες άλκες και ένα κρούσμα ΧΕΝ σε ελάφι. Το 2018 η Φινλανδία εντόπισε το πρώτο κρούσμα ΧΕΝ στην Ένωση και ένα ακόμη κρούσμα τον Νοέμβριο του 2020. Η Σουηδία εντόπισε τρία κρούσματα το 2019 και ένα ακόμη κρούσμα τον Σεπτέμβριο του 2020. Όλα τα κρούσματα ΧΕΝ που εντοπίστηκαν στη Φινλανδία και τη Σουηδία βρέθηκαν σε άγριες άλκες.
                  
               
                     (4)
                  
                  
                     Το σημείο Α του μέρους III του κεφαλαίου Α του παραρτήματος III του κανονισμού (ΕΚ) αριθ. 999/2001 προβλέπει τριετές πρόγραμμα επιτήρησης για τη ΧΕΝ, το οποίο καλύπτει την περίοδο από την 1η Ιανουαρίου 2018 έως τις 31 Δεκεμβρίου 2020. Ωστόσο, η συλλογή δεδομένων θα συνεχιστεί εν μέρει καθ’ όλη τη διάρκεια του 2021 σύμφωνα με τις τεχνικές προδιαγραφές του προγράμματος επιτήρησης, με σκοπό, τελικά, τη συγκέντρωση μεγαλύτερου συνόλου δεδομένων. Ως εκ τούτου, η επιστημονική αξιολόγηση των αποτελεσμάτων του προγράμματος επιτήρησης, η οποία θα είναι απαραίτητη για τη χάραξη μελλοντικών επιλογών πολιτικής σχετικά με τη ΧΕΝ, δεν αναμένεται να είναι διαθέσιμη έως το 2022.
                  
               
                     (5)
                  
                  
                     Στις 11 Νοεμβρίου 2019 η Ευρωπαϊκή Αρχή για την Ασφάλεια των Τροφίμων δημοσίευσε επικαιροποιημένη επιστημονική γνώμη σχετικά με τη χρόνια εξασθενητική νόσο III (3) (στο εξής: γνώμη της EFSA). Ωστόσο, απαιτείται περισσότερος χρόνος για να εξεταστεί ο τρόπος με τον οποίο τα συμπεράσματα και οι συστάσεις που διατυπώνονται στη γνώμη της EFSA θα πρέπει να αποτυπωθούν στους κανόνες της Ένωσης.
                  
               
                     (6)
                  
                  
                     Λαμβανομένου υπόψη του εντοπισμού νέων κρουσμάτων ΧΕΝ στη Νορβηγία, τη Φινλανδία και τη Σουηδία, και εν αναμονή, αφενός, της έκβασης του τριετούς προγράμματος επιτήρησης για τη ΧΕΝ και, αφετέρου, της επιστημονικής αξιολόγησης των αποτελεσμάτων του προγράμματος επιτήρησης, η οποία αναμένεται το 2022, και δεδομένου ότι απαιτείται πρόσθετος χρόνος για να εξεταστεί η γνώμη της EFSA, η περίοδος εφαρμογής της εκτελεστικής απόφασης (ΕΕ) 2016/1918 θα πρέπει να παραταθεί έως τις 31 Δεκεμβρίου 2022.
                  
               
                     (7)
                  
                  
                     Επομένως, η εκτελεστική απόφαση (ΕΕ) 2016/1918 πρέπει να τροποποιηθεί ανάλογα.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 4 της εκτελεστικής απόφασης (ΕΕ) 2016/1918, η ημερομηνία «31 Δεκεμβρίου 2020» αντικαθίσταται με την ημερομηνία «31 Δεκεμβρίου 2022».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 17 Δεκεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 147 της 31.5.2001, σ. 1.
         
            (2)  Εκτελεστική απόφαση (ΕΕ) 2016/1918 της Επιτροπής, της 28ης Οκτωβρίου 2016, σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο (ΕΕ L 296 της 1.11.2016, σ. 21).
         
            (3)  https://doi.org/10.2903/j.efsa.2019,5863